Die Hartsfield-Jackson Atlanta Internasionale Lughawe (IATA-kode: ATL; ICAO: KATL) is die internasionale lughawe van die stad Atlanta in die deelstaat Georgia in die suidooste van die Verenigde State van Amerika. Die lughawe se bedryfsmaatskappy is die Department of Aviation of the City of Atlanta (Munisipaliteit van Atlanta). Met omtrent 89,4 miljoen passasiers (2007) en 730 000 ton vrag (2006) jaarliks is Hartsfield-Jackson die besigste ter wêreld. Die lughawe beskik oor 5 aanloopbane wat tussen 2 743 en 3 624 m lank is. Verder is die lughawe die tuishawe en primêre spil van Noord-Amerika se grootste lugredery, Delta Air Lines, en van AirTran Airways. Delta se spil is die grootste ter wêreld. Die lughawe het twee terminaalgeboue: die Noordterminaal en die Suidterminaal. Tussen die twee terminale lê die Hoofterminaal met inweeg-toonbanke en sekuriteitsbehere. In die Hoofterminaal bereik die reisigers die vertreksale T, A, B, C en D, E. Die terminaal E bedien internasionale vlugte en was spesiaal vir die Olimpiese Somerspele in 1996 ingerig. Die meeste van die vertreksale is aanmekaar verbind met 'n stel gange, roltrappe en ondergrondse vervoerstelsel (people mover).